मनाली। नौकर पर आंखें मूंदकर भरोसा करना दुकानदार को महंगा पड़ा। लंबे अरसे से दुकान में कार्य कर रहे नौकर पर दुकानदार को इतना विश्वास हुआ कि उसने पूरी दुकान उसके हवाले छोड़ दी। मौका पाकर नौकर दुकान का सारा सामान बेचने के बाद करीब डेढ़ लाख रुपये लेकर फरार हो गया है। यहां तक कि नौकर ने दुकान में रखा टीवी और डीवीडी भी नहीं छोड़ा। पुलिस ने दुकानदार की शिकायत पर मामला दर्जकर छानबीन शुरू कर दी है। आरोपी की धरपकड़ के लिए अभियान छेड़ दिया गया है।